หุ้นโซลปิดร่วง 2.93% เหตุวิตกศก.-โสมแดงยิงขีปนาวุธ
หุ้นโซลปิดร่วง 2.93% เหตุวิตกศก.-โสมแดงยิงขีปนาวุธ
11 ก.พ. 2559

ดัชนีคอมโพสิตตลาดหุ้นเกาหลีใต้ปิดร่วง 2.93% สอดคล้องทิศทางตลาดหุ้นทั่วโลกที่ร่วงลงอย่างหนัก หลังจากนางเจเน็ต เยลเลน ประธานธนาคารกลางสหรัฐ (เฟด) ได้แสดงความกังวลต่อแนวโน้มเศรษฐกิจสหรัฐและเศรษฐกิจทั่วโลก ขณะที่เงินวอนอ่อนค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ร่วง 56.25 จุด หรือ 2.93% ปิดที่ 1,861.54 จุด โดยมีปริมาณการซื้อขายปานกลาง 381.07 ล้านหุ้น มูลค่า 4.64 ล้านล้านวอน (3.86 พันล้านดอลลาร์) โดยมีหุ้นลบทิ้งห่างหุ้นบวกในสัดส่วน 767 ต่อ 92
นอกจากนี้ นักลงทุนยังกังวลเกี่ยวกับความไม่สงบบนคาบสมุทรเกาหลี ภายหลังเกาหลีเหนือส่งดาวเทียมขึ้นสู่วงโคจรเมื่อวันอาทิตย์ที่ผ่านมา ซึ่งนานาชาติมองว่าเป็นการอำพรางการทดสอบการยิงขีปนาวุธ โดยล่าสุดเกาหลีใต้ได้ตัดสินใจยุติการดำเนินงานที่นิคมอุตสาหกรรมแกซองเมื่อวานนี้ ขณะที่ญี่ปุ่นและสหรัฐได้เพิ่มการคว่ำบาตรเกาหลีเหนือเพื่อเป็นการตอบโต้